《过川谣古之瀚海是也》
明代·陈诚

昔时盘古开天地，四海八荒同一气。
后人夷夏何由分，山岳不同风土异。
自从奉使西入胡，胡地迥与中华殊。
漠漠平沙连断磧，人烟草木无纤须。
黑石磷磷穷远眺, 恍若空原经野烧。
寒日凝辉铁色明, 朔风卷地龙麟皱。
五里十里无程期，远山近山相参差。
行行自卯将及酉，我心载渴还载饥。
杯泉杓水求不得，且向道旁少休息。
马带征鞍卧软沙，人拥毡裘坐终夕。
仰看斗柄昏建寅，离家已是秋复春。
万里迢迢去乡国，寸心切切思君亲。
君亲恩重何由补，丈夫壮节当勤苦。
苏武边庭十九年，烨烨芳名重万古。

作者简介：陈诚（1365年—1458年），字子鲁，号竹山，江西省吉水县阜田镇陈家村人,明朝杰出外交家。永乐初，以吏部主事升任员外郎，扈从成祖北征，屡使西域，功勋卓著。官至广东布政司右参政，宣德三年(1428年)，急流勇退，致仕归隐田园。著有《西域行程记》、《西域番国志》、《竹山文集》、《与安南辩明丘温地界书》等。